กสิกรไลน์เร่งจัดทัพ ผุดแอพใหม่ในปีนี้
ธนาคารกสิกรไทยเฟ้นทีมผู้บริหาร กสิกรไลน์ เร่งพัฒนาแอพใหม่รับปล่อยกู้โซเชียลเจาะลูกค้า 44 ล้านคน
15 มี.ค. 2562

ธนาคารกสิกรไทยเฟ้นทีมผู้บริหาร กสิกรไลน์ เร่งพัฒนาแอพใหม่รับปล่อยกู้โซเชียลเจาะลูกค้า 44 ล้านคน
น.ส.ขัตติยา อินทรวิชัย กรรมการ ผู้จัดการ ธนาคารกสิกรไทย เปิดเผยว่า ความคืบหน้าการตั้งบริษัท กสิกร ไลน์ ล่าสุดอยู่ระหว่างสรรหาผู้ที่จะดำรงตำแหน่งต่างๆ ของบริษัท ทั้งประธานเจ้าหน้าที่บริหาร กรรมการผู้จัดการ ผู้บริหารด้านการเงิน และผู้เชี่ยวชาญในแต่ละด้าน ซึ่งต้องใช้เวลาในการคัดเลือกพอสมควร แต่มั่นใจว่าจะสามารถจัดตั้งบริษัทและให้บริการอย่างเป็นทางการในช่วงครึ่งหลังของปีนี้
นอกจากนี้ กสิกรไลน์กำลังพัฒนาแอพพลิเคชั่นใหม่เพื่อรองรับการให้บริการทางการเงินครบวงจร ทั้งฝาก ถอน โอน จ่าย และการปล่อยสินเชื่อผ่านช่องทางดิจิทัล ตอบโจทย์กลุ่มเป้าหมายหลัก คือ ผู้ใช้แอพไลน์ในประเทศไทยที่มี 44 ล้านคน
"ธนาคารจะได้ฐานลูกค้าใหม่มากขึ้นจากบริษัท กสิกร ไลน์ ซึ่งเป็นบริษัทร่วมทุนในเครือธนาคารประกอบธุรกิจสินเชื่อส่วนบุคคล สินเชื่อรายย่อยเพื่อการประกอบอาชีพ และช่องทางให้บริการทางการเงิน" น.ส.ขัตติยา กล่าว
สำหรับบริษัท กสิกร ไลน์ เป็นการร่วมทุนระหว่าง เควิชั่น และไลน์ ไฟแนนเชียล เอเชีย ด้วยทุนจดทะเบียน 4,999,900 บาท นับเป็นบริษัทแรกในกลุ่มธุรกิจที่ธนาคารกสิกรไทยไม่ได้ถือหุ้น 100%